Egipte se voormalige leier ter dood veroordeel | Maroela Media
Mohammed Morsi, die ontsette president van Egipte, is in 'n hof in dié land tot doodstraf gevonnis ná 'n tronk-ontsnapping in 2011, berig BBC.
Die voormalige leier is reeds tot 20 jaar tronkstraf gevonnis vir die inhegtenisneming en marteling van betogers tydens sy bewind.
Morsi is in Julie 2013 deur die weermag omvergewerp ná grootskaalse straatbetogings teen sy bewind. Die owerhede het sedertdien sy Moslem-Broederskapbeweging verbied en duisende van sy ondersteuners in hegtenis geneem.
Enige doodstraf moet eers na die moefti, die regering se amptelike vertolker van Islamitiese wette, verwys word vir sy mening. Daar kan steeds appèl aangeteken word teen die vonnis, al het die moefti sy goedkeuring gegee.